text: À Cléomadès fu moult grief
   Quant il vit à si grant meschief
   Chevalier de tel poësté,
   Et si hardi et si osé,
   Com il avoit trouvé celui.
   Moult grant pitié avoit de lui.
   Sachiez que aidié li eüst
   Moult volentiers, se il deüst.
   Mais nus ne doit son anemi
   Aidier, ne grever son ami ;
   Car li homs qui son ami grieve
   Et qui son anemi alieve
   Folio45r
   Est fouls, ou il tel conseil croit
   Qui l'engingne et qui le deçoit.
   Pour ce, se doit chascuns garder
   De son anemi alever
   Et de son ami abaissier,
   Et c'on n'el puist forconseillier ;
   Car, par fol conseil, a on fait,
   Par maintes fois, maint vilain trait.
   PageV02P078
   Rodruars, qui ert afolez
   Dou bras senestre, estoit alez
   Vers Durbant, et l'ot abatu,
   Car de sanc avoit moult perdu ;
   Dou pis dou cheval l'ot hurté,
   Si que à terre l'ot porté.
   Durbans tant de sanc perdu ot,
   Que de lui aidier povoir n'ot ;
   Et Rodruars, qui le vouloit
   Ocire, descendus estoit ;
   À Durban ot le pan levé
   Dou hauberc, et l'eüst tué,
   Quant Cléomadès le choisi,
   Qui tost cele part se guenchi
   Si tost que il ot perceü
   Le mesehief à quoi Durbans fu.
  